KOMISSION TIEDONANTO KOMISSION TIEDONANTO EUROOPAN PARLAMENTILLE, EUROOPPA-NEUVOSTOLLE JA NEUVOSTOLLE

liikenteen vihreiden kaistojen päivittämisestä talouden pitämiseksi käynnissä covid-19-pandemian kiihtyessä uudelleen

I.Johdanto

1.Kun covid-19-pandemia puhkesi alkukeväästä 2020, jäsenvaltiot pyrkiessään suojelemaan kansanterveyttä sulkivat usein rajansa hajanaisella ja koordinoimattomalla tavalla. Tämä koski myös tavaraliikennettä. Toimenpiteet aiheuttivat aluksi häiriöitä sisämarkkinoilla, kun tavarankuljetusajoneuvot joutuivat jonottamaan rajoilla pitkiä aikoja ja rahtilennot pysähtyivät. Seurauksena oli ongelmia tavaroiden saatavuudessa ja epävarmuutta niiden toimituksissa. Tilanne johti paniikkiostoihin ja jopa välttämättömien lääkinnällisten tuotteiden niukkuuteen.

2.Tilanteen vuoksi komissio antoi 23. maaliskuuta nk. vihreitä rajanylityskaistoja käsittelevän tiedonannon, joka oli jatkoa rajaturvallisuustoimenpiteitä varten terveyden suojelemiseksi ja tavaroiden ja välttämättömien palvelujen saatavuuden turvaamiseksi annetuille suuntaviivoille. Vihreiden rajanylityskaistojen keskeisenä ajatuksena on taata toimitusketjujen toiminnan jatkuminen sisämarkkinoilla ja välttää mahdolliset tuotteiden saatavuusongelmat. Euroopan laajuiseen liikenneverkkoon (TEN-T) kuuluvan sisärajan ylittäminen saisi tiedonannon mukaan viedä kuljetusajoneuvoilta kokonaisuudessaan enintään 15 minuuttia riippumatta niiden kuljettamista tavaroista. Tiedonannossa esitetään myös kuljetusalan työntekijöitä koskevia toimenpiteitä.

3.Rajojen sulkeminen ja muiden kuljetustyöntekijöitä koskevien toimenpiteiden tai tarkastusten palauttaminen etenkin rajalla tai sen takana voi aiheuttaa merkittäviä sosiaalisia ja taloudellisia häiriöitä sekä huomattavia haasteita tavaraliikenteelle ja logistiikalle ja ihmisten liikkuvuudelle erityisesti kriisiaikana. Sitä paitsi rajojen sulkeminen tavarakuljetuksilta tässä vaiheessa ei ole tehokas keino torjua viruksen leviämistä.

4.Vihreistä kaistoista annetun tiedonannon keskeisenä tavoitteena oleva enimmäisodotusaika on toteutunut useimmilla maantierajoilla.

Kuorma-autojen rajanylitysajat ja jonot olivat 19. maaliskuuta 2020 erittäin pitkiä Saksan ja Puolan (20–50 km), Saksan ja Ranskan (yli 20 km), Tšekin ja Saksan (13 km) ja Slovakian (16 km), Slovakian ja Unkarin (16 km) ja Unkarin ja Romanian välisillä rajoilla (16 km). Ylitystä joutui odottamaan tunnista kolmeen tuntiin esimerkiksi Ranskan ja Italian, Ranskan ja Saksan, Slovenian ja Kroatian, Unkarin ja Romanian, Saksan ja Belgian ja Slovakian ja Unkarin välillä. Jos tilanteeseen ei olisi puututtu, tavaroiden sisämarkkinat olisivat voineet romahtaa ja toimitusketjut katketa. Henkilöliikenne käytännössä pysähtyi pandemian aiheuttaman kriisin ollessa pahimmillaan. EU:n tasolla päätettyjen ja täydessä yhteistyössä EU:n jäsenvaltioiden kanssa toteutettujen toimien ansiosta tavaraliikenne jatkui. Vihreistä kaistoista annetussa tiedonannossa esitettyjen suositusten noudattaminen lyhensi selvästi odotusaikaa rajoilla ja siten myös sujuvoitti tavaraliikennettä.

5.Nyt kun pandemia on jälleen kiihtynyt, on olennaista minimoida uusien pandemiantorjuntatoimien aiheuttamat häiriöt talouteen ja liiketoimintaan. Kriisi on koetellut ankarasti sekä teollisuutta että kuljetusalaa, eivätkä ne kestä enää uutta iskua. Kun otetaan huomioon covid-kriisiin liittyvien tappioiden ja talouden laskusuhdanteen vakavat vaikutukset, nyt on tärkeää pitää talous käynnissä. Tavaraliikenne on unionille rakenteellisesti merkittävä ala, joka pitää talouden liikkeessä sekä sisäisesti että kansainvälisesti. Tämä onnistuu vain siinä tapauksessa, että tavarat ja palvelut voivat liikkua toimivilla ja vahvoilla sisämarkkinoilla vapaasti ja että kuljetustyöntekijöille ja matkustajille taataan olennaiset yhteydet siinä määrin kuin se on kansanterveysnäkökohtien kannalta mahdollista. Yritykset, tehtaat, terveydenhuoltopalvelut ja kauppa tarvitsevat takeet siitä, että toimitusketjut toimivat ja henkilöstö voi liikkua – myös rajojen yli.

6.Maaliskuussa 2020 annetun tiedonannon tavoitteet ovat edelleen täysin päteviä. Nyt kun vihreistä kaistoista annetun tiedonannon esittämisestä on kulunut seitsemän kuukautta, on joitakin sen periaatteita kuitenkin vahvistettava saatujen kokemusten perusteella ja muokattava siten, että ne pätevät myös pandemian lähdettyä uuteen kasvuun. Tässä tiedonannossa esitetään toimenpiteitä, joilla turvataan jatkossakin tavaravirrat ja kuljetusalan työntekijöiden vapaa liikkuvuus rajojen ylitse terveydellisten ja taloudellisten pakottavien vaatimusten edessä.

7.Jotta EU:n vihreät rajanylityskaistat tukisivat edelleen tehokkaasti taloutta ja edistäisivät elpymistä, on puututtava jäljellä oleviin esteisiin ja pidettävä sisämarkkinat toimintakunnossa. Toisin sanoen on taattava tavarakuljetusten sujuvuus, tuettava olennaisia tehtäviä suorittavia kuljetustyöntekijöitä, parannettava multimodaalista logistiikkaa ja huolehdittava siitä, että matkustajaliikenteessä on kaikkina aikoina käytettävissä ainakin vähimmäistason yhteydet. Koordinointi, yhteistyö ja avoimuus ovat osoittautuneet välttämättömiksi, ja niitä tarvitaan jatkossakin, jotta sisämarkkinat kestävät myös tulevat kriisit.

II.Vihreiden kaistojen päivitys: pidetään tavaraliikenne ja logistiikka sujuvana

8.TEN-T-verkon 178 rajanylityspaikasta 90 prosenttia on vihreistä kaistoista annetun tiedonannon periaatteiden mukaisia, mutta noin viidessä prosentista rajanylityspaikoista odotusajat ovat edelleen selvästi yli 15 minuuttia. Tämä koskee pääasiassa EU:n sisäisiä Schengen-alueen ulkopuolisia rajoja. Jotta voidaan tukea tavaraliikennettä ja kuljetusalaa, varmistaa toimitusketjujen toimivuus ja estää uudet tuotteiden saatavuuteen liittyvät ongelmat, on nyt huolehdittava siitä, että viiveiden minimoimiseksi otetaan käyttöön tarvittavat liikenteenhallintatoimet, tukipalvelut ja laitteet.

9.Nyt kun jäsenvaltiot toteuttavat uusia toimenpiteitä ja osittaisia sulkuja asetetaan yhä enemmän, on jo tullut tietoon, että kuljetustyöntekijöihin sovelletaan karanteenimääräyksiä, lepoalueita suljetaan eivätkä kuljettajat pysty uusimaan ajokorttejaan. Vihreistä kaistoista annetun tiedonannon soveltamista olisi sen vuoksi jatkettava kuljetusten pitämiseksi käynnissä. Tiedonannossa esitettyjä toimenpiteitä olisi tarvittaessa parannettava, jotta muista terveystoimenpiteistä riippumatta taataan vähintään seuraavat:

-Kaikkia kuljetusajoneuvoja ja -aluksia ja kuljetustyöntekijöitä olisi edelleen kohdeltava syrjimättömästi, olipa lähtö- tai määräpaikka, ajoneuvon tai aluksen rekisteröintimaa tai kuljettajan tai miehistön kansallisuus mikä tahansa.

-Minkä tahansa tyyppisiä tavaroita ammattitoimintana kuljettavien ajoneuvojen olisi voitava käyttää vihreitä rajanylityskaistoja.

-Covid-19-pandemiaan liittyviä rajamuodollisuuksia ei pitäisi lisätä, ja ne olisi kevennettävä aivan välttämättömälle vähimmäistasolle. Kuljetusajoneuvojen kuljettajia ei pitäisi vaatia esittämään muita asiakirjoja kuin henkilötodistus ja ajokortti.